
Drámajátékban integrált matematikai nevelés az óvodában

Az óvodai lét az egyik legmeghatározóbb időszak a gyermekek életében. Mind a személyiségformálásban, mind az iskolai évekre való felkészülésben nagy jelentősége van.
Mindezt figyelembe véve dolgozatom témájául fontos területet, az óvodai matematikai nevelés vizsgálatát választottam. Kutatásom során a matematika korai játékos alapozásának lehetőségeit, emellett fontosságát, feladatát, elveit gyűjtöttem össze szakirodalmak alapján, melyet ezután átültettem a gyakorlatba. Dolgozatomban a drámajátékba integrált matematikai nevelés lehetőségét vizsgálom, a drámajáték jótékony hatásait, megannyi lehetőségét kihasználva az önfeledt és egyben fejlesztő jellegű matematikai játékhoz.
Kutatásom a következő hipotézisekre épül:
1. Drámajáték, dramatizálás segítségével lehet az óvodában matematikai fejlesztést végezni.
2. Differenciálás segítségével sikeres lehet ez a módszer a kiscsoportosok (3-4 évesek) fejlesztésére is.
3. Minden tevékenység megvalósítható frontális dramatizálással.
A drámajátékokat általam írt, különböző témájú, különböző problémahelyzeteket tartalmazó mesékkel készítettem el, melyeknek megoldásában segítenek a matematikai ismeretek. Többek között a következő nevelési célok jelentek meg: méretek megismertetése, méretek, mennyiségek közötti különbségek megállapítása összeméréssel, érzékszervi benyomás alapján, sorba rendezés alapozása, halmazalkotás alapozása, kis darabszámok megállapítása számlálással, stb. A mesék dramatizálását videón rögzítettem, amit utána elemeztem. A megvalósítás egységeiben az érzelmi fejlődés lehetőségét és az értelmi fejlesztés lehetőségeit vizsgáltam.
Eddigi tapasztalatok alapján úgy gondolom, hogy kiscsoport után egészen hét éves korig lehetne ezekkel fejleszteni a gyerekeket, ezzel élményszerűvé varázsolni a nagyobb gyermekek matematikai ismeretszerzését is, hogy sikeresek lehessenek majd az iskolai kihívások során, emellett ezzel a módszerrel megszerethessék a matematikai jellegű ismeretszerzés folyamatát, problémahelyzetek megoldását.




